Korkeimman hallinto-oikeuden päätös esteellisyydestä
28.5.1980/2801   KHO:1980-A-II-11

11 (2801) Nimismies oli ylikonstaapelin OK 13 luvun 1 §:ssä tarkoitettuna vastapuolena ja julkisena vihamiehenä esteellinen ratkaisemaan kysymyksen siitä, oliko ylikonstaapeli syyllistynyt sellaiseen menettelyyn, josta hänelle oli annettava PoliisiA 92 §:n nojalla rangaistus. (3209/32/79)

Kärkölän piirin nimismies Juhani Kalervo S. antoi 28.6.1978 tekemällään päätöksellä PoliisiA 25 ja 92 §:n nojalla ylikonstaapeli Seppo Tapani V:lle varoituksen, koska V. oli 22.6.1978 kieltäytynyt noudattamasta nimismiehen antamaa käskyä mennä laittamaan ylleen virkapuku. Lisäksi nimismies S. antoi 30.6.1978 tekemällään päätöksellä PoliisiA 92 §:n nojalla V:lle varoituksen, koska V. oli 22.6.1978 poistunut työvuorostaan 2½ tunnin ajaksi ilman lupaa. – V:n valitettua sanotuista päätöksistä Hämeen LO 1.6.1979: V. oli 22.6.1978 jättänyt noudattamatta nimismiehen määräystä mennä vaihtamaan ylleen virkapuku, mitä pukua hän PoliisiA 93 §:n mukaan oli ollut velvollinen käyttämään viran toimituksessa, sekä samana päivänä poistunut etukäteen vahvistetun työtuntijärjestelmän mukaisen työvuoronsa aikana työstään noin 2½ tunnin ajaksi säännölliseen sosiaalivakuutustoimikunnan jaoston kokoukseen Lahteen ilmoittamatta siitä esimiehelleen ja saamatta häneltä siihen lupaa. V. oli edellä kerrotuin tavoin syyllistynyt ylikonstaapelin toimessaan sellaiseen laiminlyöntiin ja virheeseen, jota tarkoitetaan mainitun PoliisiA 92 §:ssä. Tämän vuoksi LO katsoi, ettei ollut esitetty syytä muuttaa nimismiehen valituksenalaisia päätöksiä muulla tavoin kuin että V:lle hänen sanotusta menettelystään annetut kaksi varoitusta muutettiin toimessa tehdystä virheestä ja laiminlyönnistä annetuksi yhdeksi varoitukseksi. – V. haki muutosta. Nimismies S. antoi selityksen ja lääninasiamies lausunnon. – KHO 28.5. (V. E., M. M., E. Ro. ja Ma. L.): Asiakirjoista kävi V:n ja nimismies S:n välisten henkilökohtaisten suhteiden osalta ilmi, että V. oli tehnyt 31.5.1977 rikosilmoituksen S:n häneen kohdistamasta pahoinpitelystä. S. oli Hollolan KO:n 15.8.1979 julistamalla päätöksellä tuomittu sakkorangaistuksen sanotusta pahoinpitelystä. Tästä oikeudenkäynnistä aiheutuneissa oloissa nimismies S. oli V:n OK 13 luvun 1 §:ssä tarkoitettuna vastapuolena ja julkisena vihamiehenä ollut esteellinen käsittelemään ja ratkaisemaan kysymyksessä olevia kurinpitoasioita. Sen vuoksi KHO kumoten LO:n päätöksen kumosi ja poisti nimismiehen asiassa antamat edellä mainitut päätökset.

Lähde
V. R. Rokka (toimittanut): Korkeimman hallinto-oikeuden vuosikirja 1980, Helsinki 1981, nide A yleinen osa, osa II tietoja, sivut 77–78.

Huomautukset

 Asianosaisten sukunimestä on tallennettu vain alkukirjain. Lähteessä sukunimet ovat kokonaisina.

Lyhenteet
 KHO = korkein hallinto-oikeus
 KO = kihlakunnanoikeus
 LO = lääninoikeus
 OK = oikeudenkäymiskaari
 PoliisiA = poliisiasetus

Korkeimman hallinto-oikeuden ratkaisut